Oorwinning vir polisieman ná onbillike bevordering(Argieffoto: SA Polisie) ŉ Polisie-offisier wat vir bevordering oorgesien is, het ŉ oorwinning by die Sektorale Bedingingsraad vir Veiligheid en Sekuriteit behaal nadat ŉ ander kandidaat onregmatig aangestel is in ŉ pos waarvoor hy aansoek gedoen het. Solidariteit, wat lt.kol. Andries van As in sy aansoek verteenwoordig het, het sy aanstelling as kolonel verwelkom en dit bestempel as ŉ “vuishou” teen onbillike arbeidspraktyke in die polisie. Van As, ŉ “bekwame en toegewyde polisielid”, is vir bevordering oorgesien en ene kol. Ndzube is in die pos aangestel. Solidariteit sê Ndzube het 17 jaar diens in die polisie – in teenstelling met Van As se 29 jaar diens – en het onder verdagte omstandighede vir die pos aansoek gedoen. “Die kruks van die probleem kom in wanneer mens in ag neem, en soos die kommissaris se uitspraak ook lui, dat die regte prosesse tydens die aansoekproses nie gevolg is nie, maar dat die aanstelling van kol. Ndzube steeds plaasgevind het,” sê Ronel Stander, organiseerder vir die openbare sektor by Solidariteit. “Hierdie soort onregmatige aanstellings is deesdae baie algemeen, tot so ’n mate dat Solidariteit in tientalle soortgelyke geskille betrokke is. Dit het al ’n gevestigde kultuur in die polisie geword en is een van die kernredes waarom daar ’n tekort aan leierskap- en bestuursvermoë is en misdaad in ons land hoogty vier. “Die polisie is ’n organisasie waar ervaring, kennis en bevoegdheid van kardinale belang is wanneer aanstellings gedoen word.” Stander sê Van As se uiteindelike aanstelling is net nóg ŉ oorwinning in die stryd teen korrupsie en die uitbuiting van ’n stelsel wat toenemend verrot. Die kommissaris se uitspraak dat die aanvanklike aanstelling dui op ’n onredelike bevoordeling van Ndzube bo Van As, is ook ’n duidelike boodskap dat sulke optrede nie meer geduld sal word nie. “Die moontlikheid dat Solidariteit voortaan individue wat hulself aan dergelike optrede skuldig maak, aanspreeklik kan hou vir alle koste wat die staat moet betaal as gevolg van onregmatige aanstellings, is vir seker nie uitgesluit nie. “Solidariteit meen dat ŉ baie sterk boodskap moet uitgaan na paneellede wanneer hulle lede se toekoms in hulle hande het en roekelose besluite neem.” Stander sê nie net is ŉ senior polisiebeampte oorgesien vir ŉ pos waarvoor hy die beste kandidaat was nie, ŉ aanstelling is gedoen van iemand wat boonop die verkeerde vorm gebruik het om vir die pos aansoek te doen. Ndzube het volgens Solidariteit ook nie haar direkte bevelvoerder se aanbeveling vir die aansoek gehad nie en het op die aanbeveling van ŉ ander stasiebevelvoerder staatgemaak. Stander sê dit is “hoogs verdag en onaanvaarbaar”. “Die polisie is ŉ hoogs gereguleerde organisasie met baie streng prosedures, voorskrifte, ooreenkomste en instruksies vir diegene wat vir bevordering aansoek doen. Hierdie prosesse is blatant geïgnoreer en met opset omvergewerp om die aanstelling van Ndzube te verseker,” sê sy. “Suid-Afrikaners en lede in die polisiediens verdien beter as dit. Onregverdigheid, ongeregtigheid en oneerlikheid behoort nie ’n plek in die polisie te hê nie. Geregtigheid sal altyd geskied, al moet die howe met elke bevraagtekenbare aanstelling genader word.”